

**Cyflwyniad i**

**SMARTCymru – Ymchwil, Datblygu ac Arloesi**

Cyd-fuddsoddi mewn ymchwil, datblygu ac arloesi busnes ar gyfer twf cynaliadwy

Cynnwys

[1. Beth yw SMARTCymru – Ymchwil, Datblygu ac Arloesi? 3](#_Toc494102140)

[2. Cymorth gan arbenigwyr arloesi 3](#_Toc494102141)

[3. A ydw i'n gymwys i wneud cais? 3](#_Toc494102142)

[4. Pa fath o gyllid dylwn i wneud cais amdano? 6](#_Toc494102143)

[5. Credyd treth ymchwil a datblygu 8](#_Toc494102144)

[6. Sut y bydd Llywodraeth Cymru'n penderfynu pa brosiectau sy'n cael eu cefnogi? 8](#_Toc494102145)

[Buddion i Gymru: 8](#_Toc494102146)

[Ysgogiad: 8](#_Toc494102147)

[Dichonoldeb prosiect: 8](#_Toc494102148)

[Gwerth am arian: 9](#_Toc494102149)

[7. A oes unrhyw gyfyngiadau? 9](#_Toc494102150)

[8. Sut rydw i'n gwneud cais? 9](#_Toc494102151)

[Sut olwg dylai fod ar fy nghais, a beth ddylai gynnwys? 9](#_Toc494102152)

[Rhybudd cyfrinachedd 9](#_Toc494102153)

[Pryd gallaf wneud cais? 10](#_Toc494102154)

[I ble'r ydw i'n anfon fy nghais wedi'i gwblhau? 10](#_Toc494102155)

[9. Beth sy'n digwydd os derbyniaf gyllid busnes? 10](#_Toc494102156)

[Pryd gallaf ddechrau? 10](#_Toc494102157)

[Sut rydw i'n hawlio'r cyllid? 10](#_Toc494102158)

[Beth sy'n digwydd os nad ydw i'n derbyn cymorth cyllid busnes? 11](#_Toc494102159)

[10. Cwynion 11](#_Toc494102160)

[11. Cysylltu â ni 11](#_Toc494102161)

[Atodiad A – Amserlenni bras ar gyfer y broses ymgeisio 12](#_Toc494102162)

[Atodiad B – Canllawiau ar gyfer yr adroddiad o ddichonoldeb technegol a masnachol 12](#_Toc494102163)

[Atodiad C – Datganiad BBaCh 18](#_Toc494102164)

[Atodiad D – Deddf Llesiant Cenedlaethau'r Dyfodol (Cymru) 2015 19](#_Toc494102165)

# Beth yw SMARTCymru – Ymchwil, Datblygu ac Arloesi?

Mae arloesi technolegol yn allweddol i sawl busnes wella cystadleugarwch ac ysgogi twf busnes.

Mae cynllun cyllid a chymorth Llywodraeth Cymru ar gyfer ymchwil a datblygiad, SMARTCymru – Ymchwil, Datblygu ac Arloesi, wedi'i anelu'n bennaf at fusnesau sydd wrthi'n cychwyn a mentrau bach a chanolig (BBaCh) sydd eisoes yn gweithredu yng Nghymru.

Diben y cynllun yw cyd-fuddsoddi mewn ymchwil, datblygu ac arloesi busnes ar gyfer twf cynaliadwy.

Cynigir cyllid busnes, yn ôl disgresiwn Llywodraeth Cymru, i helpu busnesau i gynnal gwaith ymchwil a datblygu a fydd yn arwain at gynhyrchion neu brosesau sy'n dechnolegol arloesol. Gellir cyflwyno ceisiadau ar unrhyw adeg o'r flwyddyn. Mae ceisiadau'n cael eu hasesu yn erbyn meini prawf dewis sy'n cynnwys yr ysgogiad sydd wrth wraidd y prosiect, y buddion i Gymru, dichonoldeb y prosiect, a gwerth am arian. Rhaid i'r cais ddangos bod cymorth cyllid grant yn hanfodol i'r prosiect. Mae cymorth ar gyfer chwe chyfnod gwahanol prosiect ymchwil a datblygu:

# Cymorth gan arbenigwyr arloesi

Wrth ystyried datblygu cynhyrchion a phrosesau newydd, gall ein harbenigwyr arloesi helpu i sicrhau eich bod yn derbyn y cymorth cywir ar yr adeg gywir. Mae'r cynghorwyr profiadol hyn yn cynnig gwybodaeth ac arweiniad ar bob agwedd ar dechnoleg ac arloesedd. Maent yn gweithredu fel porth i nifer o'r gwasanaethau mae Llywodraeth Cymru'n eu cynnig i fusnesau yng Nghymru, gan gynnwys:

* Arweiniad cyflym a hygyrch ar ddatblygu cynhyrchion a phrosesau newydd ynghyd ag arloesedd
* Cysylltu eich busnes â'r arbenigedd a'r cyfleusterau mewn prifysgolion a cholegau yng Nghymru – o ddatrys problemau i sicrhau mynediad at offer arbenigol
* Cymorth gyda chyfleoedd i ddysgu sut i nodi ac amddiffyn eiddo deallusol
* Hyrwyddo cyfleoedd i'ch busnes weithio ar gydweithredu a throsglwyddo technoleg
* Cyngor ar sut i gael mynediad at gymorth ariannol yr UE a'r DU ar gyfer gwaith ymchwil a datblygu
* Mynediad at rwydweithiau sy'n seiliedig ar arloesedd a thechnoleg

Am fanylion eich arbenigwr arloesi lleol, defnyddiwch y ddolen ganlynol:

[**https://businesswales.gov.wales/expertisewales/cy/cymorth-chyllid-i-fusnesau/siarad-%C3%A2-rhywun-%E2%80%93-dod-o-hyd-i-arbenigwr-arloesi-lleol**](https://businesswales.gov.wales/expertisewales/support-and-funding-businesses/speak-someone-find-local-innovation-specialist)

# A ydw i'n gymwys i wneud cais?

Mae'n rhaid i gwmnïau fod yng Nghymru a rhaid iddynt ddiwallu'r amodau a ddisgrifir isod:

Bydd eich prosiect yn cael ei asesu ar sail meini prawf dewis i fesur addasrwydd y prosiect o ran arloesedd technolegol a gwerth am arian i'r trethdalwr. Cynigir cyllid yn ôl disgresiwn Llywodraeth Cymru.

Mae'r cynllun cymorth wedi'i anelu'n bennaf at fusnesau bach a chanolig (BBaCh) sydd eisoes yn gweithredu yng Nghymru, fel y diffinnir isod.

Menter fach

* Mae iddi lai na 50 o gyflogeion amser llawn (gan gynnwys partneriaid a chyfarwyddwyr gweithredol) ledled y byd
* Mae ganddi naill ai drosiant blynyddol nad yw'n fwy na €10 miliwn neu gyfanswm blynyddol y fantolen (gwerth asedau net) nad yw'n fwy na €10 miliwn
* Mae'n diwallu'r amodau annibyniaeth isod

Menter ganolig

* Mae iddi lai na 250 o gyflogeion amser llawn (gan gynnwys partneriaid a chyfarwyddwyr gweithredol) ledled y byd
* Mae ganddi naill ai drosiant blynyddol nad yw'n fwy na €50 miliwn neu gyfanswm blynyddol y fantolen (gwerth asedau net) nad yw'n fwy na €43 miliwn
* Mae'n diwallu'r amodau annibyniaeth isod

**Cymorth Gwladwriaethol Ewropeaidd**

Yn ogystal, nid ystyrir menter yn BBaCh os yw 25 y cant neu fwy o'i chyfalaf neu hawliau pleidleisio yn eiddo i fenter arall – neu'n eiddo i sawl menter ar y cyd – nad yw'n bodloni'r amodau a amlinellir uchod. Gellir mynd y tu hwnt i'r terfyn hwn dim ond os yw'r cyfalaf neu'r hawliau pleidleisio ym meddiant corfforaethau buddsoddi cyhoeddus, cwmnïau cyfalaf menter neu fuddsoddwyr sefydliadol – ar yr amod nad arferir rheolaeth unigol neu reolaeth ar y cyd dros y fenter.

Hefyd, gellir ystyried nad yw menter yn BBaCh os yw (neu unrhyw bartner, cyfarwyddwr neu randdeiliad sylweddol ynddi) yn gysylltiedig â, yn perthyn i, neu mewn unrhyw ffordd arall yn gysylltiol ag unrhyw fenter arall lle mae cyfanswm y cyflogeion, y trosiant neu gyfanswm y fantolen (gwerth asedau net), wrth gael eu hychwanegu at gyfansymiau'r fenter ymgeisiol, yn mynd y tu hwnt i'r terfynau a amlinellwyd uchod.

Yn amodol ar lefelau cyllideb cyfredol, mae gan gymorth SMARTCymru – Ymchwil, Datblygu ac Arloesi gapasiti dewisol i gefnogi mentrau mawr sy'n mynd y tu hwnt i'r terfynau uchod. Gall mentrau mawr (nad ydynt yn BBaCh) wneud cais am gymorth â chyfraddau is o gyllid, fel y disgrifir isod.

Nid yw menter yn gymwys i wneud cais am gymorth cyllid busnes ar gyfer gwaith ymchwil a datblygu os yw sefydliad academaidd yn meddu ar gyfranddaliad o 50 y cant neu fwy.

Gall mentrau mawr (nad ydynt yn BBaCh) wneud cais hefyd am gymorth â chyfraddau is o gyllid, fel y disgrifir yn y tabl cymorth ariannol isod.

Ni fydd mathau eraill o gyllid cyhoeddus fel arfer ynghlwm wrth brosiect sy'n cael ei gefnogi dan y cynllun hwn. Fodd bynnag, er mwyn sicrhau y perchir rheolau'r Gymuned Ewropeaidd ar gyfuno cymorth, bydd Llywodraeth Cymru'n mynnu bod y derbynnydd cymorth yn manylu unrhyw fathau eraill o gymorth cyhoeddus mae wedi'u derbyn neu'n debygol o'u derbyn mewn perthynas â'r un prosiect. Os oedd cyllid ychwanegol gan y llywodraeth (neu'r Gymuned Ewropeaidd) ynghlwm wrth y prosiect, byddai'r rheolau cronni arferol yn gymwys ac ni fydd cyfanswm cyllid y llywodraeth/Cymuned Ewropeaidd ar gyfer prosiect unigol yn mynd y tu hwnt i arddwyseddau mwyaf y cymorth ar gyfer y cyfnod perthnasol.

Nid yw menter yn gymwys i wneud cais am gymorth cyllid busnes ar gyfer gwaith ymchwil a datblygu os yw sefydliad academaidd yn meddu ar gyfranddaliad o 50 y cant neu fwy.

# Pa fath o gyllid dylwn i wneud cais amdano?

Mae gwahanol lefelau o gymorth ariannol wedi'u hanelu at fusnesau o wahanol faint ac ar gyfer cyfnodau gwahanol yn y broses ymchwil, datblygu ac arloesi.

|  |  |  |  |  |  |  |  |
| --- | --- | --- | --- | --- | --- | --- | --- |
| Disgrifiad | Talebau Arloesedd | Proses Arloesi | Ymarferoldeb Arloesi Agored | Ymarferoldeb | Ymchwil Diwydiannol | Datblygu Arbrofol | Manteisio |
| Nod y Cymorth | Eich helpu i ddefnyddio arbenigedd allanol neu offer at ddiben datblygu neu ddarparu cynnyrch neu brosesau gwell neu newydd, neu at ddiben elwa arnynt. | Gweithredu dull newydd neu well o gynhyrchu, prosesu neu gyflenwi gwasanaeth. | Sichrau y gall eich busnes ddatblygu a mabwysiadu diwylliant a phrosesau Arloesi Agored | Rhoi Cymorth I’ch busnes at ddiben archwilio pa mor ymarferol fyddai troi eich syniadau arloesi yn gynhyrchion neu’n brosesau newydd | Eich helpu i gynnai gwaith ymchwil ymarferol a fydd yn ei gwneud yn bosibl ichi troi’ch syniad yn fodel profi cysyniad | Eich helpu i ddatblygu ymhellach ffrwyth gwaith ymchwil diwydiannol er mwyn eu cyflwyno a’u profi yn y farchnad | Cyfrannu at gostau manteisio ar y cynnyrch neu’r broses newydd |
| Amcan | Datblygu a/neu gyflwyno cynnyrch neu broses arloesi | Diweddaru proses ar gyfer cynnyrch sydd wedi’i ddatblygu’n ddiweddar, neu Defnydd Diwydiannol Cyntaf o broses newydd. | Datblygu Cynllun Arloesi Agored ar gyfer eich busnes a’ch cadwyni cyflenwi cysylltiedig er mwyn sichrau ymchwil a datblygu cydweithredol | Llunio adroddiad ymarferoldeb Technegol a Masnachol | Datblygu model profi cysyniad sy’n dangos arloesedd technegol a hyfywedd masnachol posibl | Datblygu prototeip uwch neu gynnrych neu brosesau newydd sy’n dangos arloesi technegol sylweddol ac sy’n cadarrnhau hyfywedd | Manteisio’n llwyddiannus ar gynnyrch neu brosesau newydd |
| Pwys sy’n gymwys | Nid oes unrhyw gyfyngiadau o ran maint y busnes | | | **Bach**  < 50 o gyflogeion  Trosiant a/neu fantolen < €10 miliwn  **Canolig**  < 250 o gyflogeion  Trosiant ≤ €50 miliwn  ≤€43m balance sheet | | | Nid oes unrhyw gyfyngiadau o ran maint y busnes |
| Meini Prawf y Prosiect  % uchaf y costau cymwys yn ol maint y cwmni  Cyllid Mwyaf:  Lleoliad: | Hyd at 50%  (de minimis)  £10,000 Refeniw  £25,000 Cyfalaf  Rhaid bod yng Nghymru | Hyd at 50%  Hyd at 50% ar gyfer Mawr  (de minimis)  £100,000  Rhaid bod yng Nghymru | Hyd at 50%  £30,000  Rhaid bod yng Nghymru | Hyd at 70% ar gyfer Bach  Hyd at 60% ar gyfer Canolig  Hyd at 50% are gyfer Mawr  £30,000  Rhaid bod yng Nghymru | Hyd at 70% ar gyfer Bach  Hyd at 60% ar gyfer Canolig  Hyd at 50% ar gyfer Mawr  Gellir ymestyn y cyllid 15% I 80% ar y mwyaf os yw’r prosiect yn gydweithrediad sy’n cynnwys o leiaf un BBaCh neu sefydliad ymchwil  £100,000  Rhaid bod yng Nghymru | Hyd at 45% ar gyfer Bach  Hyd at 35% ar gyfer Canolig  Hyd at 25% ar gyfer Mawr  Gellir ymestyn y cyllid 15% os yw’r prosiect yn gydweithrediad sy’n cynnwys o leiaf un BBaCh neu sefydliad ymchwil  £200,000  Rhaid bod yng Nghymru | Hyd at 50%  (de minimis)  £20,000  Rhaid bod yng Nghymru |
| Cyfnod y cam fel arfer | Hyd at 6 mis | | 6 i 12 mis | 3 i 6 mis | 3 i 12 mis | 6 i 24 mis | Hyd at 6 mis |
| Taliadau | Telir ar ddiwedd y prosiect ar gyfer costau a wariwyd | | Telir ar gyfer costau a wariwyd, fel arfer fesul chwarter | | | | |

Gall rhai ceisiadau SMARTCymru – Ymchwil, Datblygu ac Arloesi ddangos lefel eithriadol o arloesedd, a fyddai, wrth gael eu cwblhau, yn darparu effaith fawr ar gyfer economi Cymru yn y dyfodol. Gall y prosiectau hyn wneud cais am lefelau uwch o gymorth, yn amodol ar lefelau cyllideb cyfredol a lefel yr arloesedd. Mae'r cyllid hwn yn ddewisol, a rhaid i chi weithio gyda'n cydweithwyr o'r tîm sectorau a busnes i ddarparu cyfiawnhad cynhwysfawr i fynd y tu hwnt i'r lefelau cymorth mwyaf.

# Credyd treth ymchwil a datblygu

Efallai y byddwch yn gymwys i elwa ar gynllun credyd treth ymchwil a datblygu Llywodraeth y DU (neu ryddhad treth ymchwil a datblygu), y gallwch fod yn gymwys o'i herwydd ar gyfer rhyddhad uwch ar wariant ymchwil a datblygu cymwys, hyd yn oed y gwariant hynny a wnaed â chymorth grant.

Ceir rhagor o wybodaeth, gan gynnwys arweiniad ar wariant ‘cymwys’, yn

[**www.hmrc.gov.uk/ct/forms-rates/claims/randd.htm**](http://www.hmrc.gov.uk/ct/forms-rates/claims/randd.htm) neu o'ch swyddfa dreth leol. Dylech geisio cyngor gan eich cyfrifydd neu gynghorwr treth cyn gwneud cais. Caiff cymorth ymchwil, datblygu ac arloesi ei ddosbarthu fel 'cymorth gwladwriaethol hysbysedig' wrth ystyried credydau treth ymchwil a datblygu.

# Sut y bydd Llywodraeth Cymru'n penderfynu pa brosiectau sy'n cael eu cefnogi?

Rydym yn chwilio am brosiectau sy'n cynnwys ymchwilio i dechnolegau

arloesol a'u datblygu, a fydd yn y pen draw yn ffurfio sylfaen i'r gwaith o ddatblygu neu dyfu busnes yn gynaliadwy. Byddwn yn asesu eich prosiect o dan y penawdau canlynol:

Buddion i Gymru: Byddwn yn ystyried yn ofalus y lefel o arloesedd technolegol sydd ynghlwm wrth y gwaith arfaethedig. Mae hyn yn golygu y byddwn yn ystyried p'un a yw'r prosiect yn cynnwys newyddwch (hynny yw, rhywbeth newydd i ddiwydiant neu farchnad), arloesedd technolegol (hynny yw, datblygiad technolegol a fydd yn creu neillog gwell neu a fydd yn sail i welliant sylweddol ar gyfer cynhyrchion neu brosesau cyfredol) a/neu gynnydd technoleg (hynny yw, grisgynnydd dros dechnolegau cyfredol).

Ysgogiad: Byddwn yn ystyried y buddion hirdymor posibl i'r busnes, megis galluedd uwch, mwy o elw, cynhyrchion newydd, mwy o gyflogaeth, buddion o ran enw da ac ati, yn gyfochr ag asesiad o'r modd y mae'r prosiect yn cyd-fynd ag amcanion strategol hirdymor y busnes. Byddwn hefyd yn ystyried y posibilrwydd o fasnacheiddio, gan gynnwys p'un a oes marchnad ar gyfer y cynnyrch neu'r broses, maint y farchnad, a sut rydych yn bwriadu cael mynediad at y farchnad. Byddwn hefyd yn archwilio'r risg fasnachol, a'r tebygrwydd y gall buddion llawn y prosiect gael eu gwireddu. Bydd hyn yn ystyried newidiadau posibl yn y farchnad, deddfwriaeth a gweithgareddau cystadleuwyr.

Mae Llywodraeth Cymru wedi ymrwymo i fabwysiadu a hyrwyddo arfer gorau wrth iddi gyflenwi cymorth busnes ledled Cymru. Mae Llywodraeth Cymru'n awyddus i weithio gydag arloeswyr sy'n dangos ymrwymiad neu ddyhead i groesawu [Deddf Llesiant Cenedlaethau'r Dyfodol (Cymru) 2015](http://gov.wales/topics/people-and-communities/people/future-generations-act/?skip=1&lang=cy). Ceir gwybodaeth bellach am y Ddeddf yn Atodiad D.

Dichonoldeb prosiect: Byddwn yn ystyried yr heriau technegol y mae'n rhaid eu goresgyn, unrhyw risgiau technegol, a ph'un a yw'r cynlluniau i gyflenwi'r allbynnau a'r canlyniadau'n realistig a chyflawnadwy neu beidio. Byddwn yn archwilio addasrwydd y systemau sydd ar waith ar gyfer rheoli'r prosiect, ar gyfer sicrhau cydymffurfiaeth gyfreithiol, ac ar gyfer rheoli'r prosiect yn ariannol. Dylai digon o adnoddau megis staff, cyfleusterau ac arbenigedd allanol fod ar gael i alluogi'r busnes i gyflenwi'r prosiect yn llwyddiannus. Byddwn hefyd yn ystyried y sefyllfa hawliau eiddo deallusol i werthuso'r rhyddid i weithredu, a'r posibilrwydd o gofrestru hawliau eiddo deallusol newydd o ganlyniad i'r prosiect.

Gwerth am arian: Byddwn yn ystyried i ba raddau mae'r prosiect yn darparu gwerth am arian, hynny yw ei fod yn gwneud y defnydd gorau o adnoddau i gyflawni canlyniadau bwriadedig; yn sicrhau bod costau ar eu hisaf ar gyfer yr adnoddau gofynnol wrth gymryd ansawdd i ystyriaeth; ac yn sicrhau bod allbynnau'n briodol ar gyfer lefel y buddsoddiad. Rhaid i'r busnes ddangos bod cymorth cyllid busnes yn hanfodol i'r prosiect. Heb gymorth, ni fyddai'r prosiect yn parhau neu byddai'n parhau mor araf ag i fentro colli sefyllfa gystadleuol neu fethu cyfleoedd masnachol.

# A oes unrhyw gyfyngiadau?

Dan amodau'r cymorth ariannol, gallwch dim ond defnyddio canlyniadau'r prosiect o safle yng Nghymru neu gyflenwi buddion y prosiect ar gyfer lleoliad yng Nghymru.

# Sut rydw i'n gwneud cais?

Bydd angen i chi gysylltu â'ch arbenigwr arloesi er mwyn trefnu cyfarfod i drafod eich prosiect a ph'un a yw'n gymwys ar gyfer cymorth. Os yw eich busnes a'ch prosiect yn gymwys, gofynnir i chi gwblhau ffurflen gais am gymorth ariannol.

Dylai eich cais fod yn benodol a chlir yn hytrach na hir a geiriog. Dylech ganolbwyntio eich achos ar yr amodau am gymorth. Os oes angen unrhyw arweiniad arnoch, siaradwch â'ch arbenigwr arloesi neu'r tîm arloesi. Dylai eich arbenigwr arloesi allu eich helpu i baratoi cynnig a rhoi arweiniad i chi ar ba gymorth arall sydd ar gael ac sy'n briodol ar gyfer eich cam chi o ddatblygu busnes.

Mae ein taflen ffeithiau (Atodiad A) yn dangos yr amserlen fras ar gyfer y broses ymgeisio ac arfarnu.

Sut olwg dylai fod ar fy nghais, a beth ddylai gynnwys?

Osgowch ddefnyddio jargon, a chanolbwyntiwch eich disgrifiad ar feysydd pwysicaf y prosiect. Cadwch y cynnig yn syml (a'i ategu gan unrhyw bapurau technegol), a datblygwch eich achos am gymorth yn unol â'r amodau. Nid ydym yn chwilio am bapur gwyddonol trylwyr. Rydym dim ond am gael ambell dudalen wedi'i pharatoi'n gywir sydd â manylion i'n helpu i gael syniad o natur y prosiect a'i botensial fel arloesiad technolegol a allai arwain at dwf busnes parhaus.

Rhybudd cyfrinachedd

Os nad ydych eisoes wedi gwneud, dylech ystyried amddiffyn eich eiddo deallusol (er enghraifft, trwy batentu eich syniad neu gofrestru eich dyluniad) cyn i chi drafod eich cynigion ag unrhyw un arall. Gall ein harbenigwyr arloesi gynnig arweiniad. O ran patentu, nid yw anfon cais atom yn golygu datgeliad blaenorol (hynny yw, nid yw'n effeithio ar eich hawl i wneud cais am batent).

Efallai byddwn yn cyfeirio eich cais at adrannau llywodraeth neu sefydliadau allanol, megis y Labordy Peirianneg Cenedlaethol, sydd â ffynonellau arbenigedd technegol i'n helpu i asesu eich cynnig. Mae gennym gontractau neu gytundebau â chynghorwyr technegol a fydd yn sicrhau ein bod yn cadw eich cynnig yn gyfrinachol.

Os nad ydych am i ni geisio cyngor gan unrhyw un o'r sefydliadau hyn, rhaid i chi roi gwybod i ni pan fyddwch yn anfon eich cais prosiect atom. Os nad ydym yn gallu dod o hyd i ffynhonnell cyngor addas ar ein rhestr, byddwn yn gofyn i chi helpu i ganfod sefydliad annibynnol, cymwys a chydnabyddedig arall. Mewn achosion o'r fath, byddwn yn cymryd camau i sicrhau ein bod yn cadw eich cynnig yn hollol gyfrinachol. Os nad ydym yn gallu cael y cyngor sydd ei angen arnom, bydd yn gwneud drwg i'ch cais am gyllid.

Pryd gallaf wneud cais?

Gallwch wneud cais ar unrhyw bryd. Os yw eich busnes a'ch prosiect yn gymwys, bydd eich arbenigwr arloesi yn rhoi dogfennau ymgeisio i chi. Gallwn stopio derbyn ceisiadau newydd ar unrhyw bryd. Dylech gofio hefyd, os bydd eich cais yn llwyddiannus, bydd contract y cynnig o gyllid busnes yn cynnwys telerau ac amodau.

I ble'r ydw i'n anfon fy nghais wedi'i gwblhau?

E-bostiwch eich cais wedi'i gwblhau a dogfennau cysylltiedig at:

[SMARTCymru@gov.wales](mailto:SMARTCymru@gov.wales)

Os bydd unrhyw fanylion yn eich cais yn newid ar ôl i chi anfon eich cais atom a chyn i ni wneud penderfyniad, rhaid i chi ddweud wrthym ar unwaith yn ysgrifenedig. Os na fyddwch yn gwneud, gallem dynnu unrhyw gynnig o gefnogaeth a wnawn yn ôl os bydd eich cais yn llwyddiannus.

# Beth sy'n digwydd os derbyniaf gyllid busnes?

Os bydd eich cais yn llwyddiannus, byddwn yn anfon llythyr cynnig contract ffurfiol atoch i gadarnhau'r rhaglen waith, y costau cymwys, y dyddiad dechrau a'r amserlen. Bydd y llythyr hefyd yn cynnwys y telerau ac amodau y byddwn yn gofyn i chi eu derbyn. Rhaid i chi ddarllen y llythyr cynnig yn ofalus; trwy gytuno ag ef, byddwch yn dod i gytundeb ac iddo rym cyfreithiol â Llywodraeth Cymru. Os na fyddwch yn cydymffurfio â'r telerau ac amodau sy'n berthnasol i'r cynnig, efallai y byddwn yn gofyn i chi ad-dalu'r cymorth ariannol. Byddwn yn penodi swyddog achos, a allai ymweld â chi er mwyn monitro cynnydd. Byddwn yn amlinellu'r trefniadau ar gyfer monitro yn y llythyr cynnig. Os cyfyd unrhyw broblemau yn ystod cyfnod y prosiect (er enghraifft, bod y gwaith yn hwyr), dylech gysylltu â'ch swyddog achos. Ei rôl yw helpu i ddatrys unrhyw broblemau, yn arbennig mewn perthynas ag amseru, er mwyn i'r gwaith allu gael ei gwblhau'n foddhaol. Efallai byddwn yn gofyn i'ch arbenigwr arloesi lleol ymweld â chi hefyd i drafod cynnydd a ffyrdd eraill o helpu eich busnes.

Pryd gallaf ddechrau?

Os byddwn yn cynnig cymorth ariannol i chi, byddwn yn cytuno dyddiad dechrau â chi a bydd y dyddiad hwn wedi'i gynnwys yn eich llythyr cynnig. Ni fydd gwaith a wnaed cyn y dyddiad cytunedig yn gymwys ar gyfer cymorth.

Sut rydw i'n hawlio'r cyllid?

Byddwch fel arfer yn adhawlio'r arian a wariwyd ar y gwaith bob tri mis – mae ffurflen hawlio ar gael i chi ei defnyddio. Dylai pob hawliad gael ei ategu gan adroddiad cynnydd sy'n manylu canlyniadau hyd yn hyn yn erbyn amcanion ac amserlenni.

Ar gyfer prosiectau dichonoldeb technegol a masnachol, fel arfer dylid cyflwyno un hawliad yn unig wrth gwblhau'r prosiect. Dylid cyflwyno hyn ynghyd â chopi o'r adroddiad dichonoldeb technegol a masnachol wedi'i gwblhau. Fodd bynnag, ystyrir hawliadau bob tri mis.

Beth sy'n digwydd os nad ydw i'n derbyn cymorth cyllid busnes?

Byddwn yn rhoi rhesymau eglur i chi dros ein penderfyniad yn ysgrifenedig. Gallwch drafod ffynonellau cyllid eraill posibl â'r tîm sectorau a busnes.

# Cwynion

Rydym wedi ymrwymo i wella safon ein gwasanaeth i gwsmeriaid. Bydd pob cwyn yn cael ei hystyried o ddifrif, felly. Os oes gennych gŵyn am safon y gwasanaeth rydym wedi'i roi i chi, cysylltwch â'r swyddog arfarnu yn y lle cyntaf. Os yw eich cwyn yn dal i fod heb ei datrys, bydd y swyddog arfarnu yn sicrhau bod gennych fanylion ein gweithdrefn gwyno, sydd wedi'i hamlinellu yn [**http://llyw.cymru**](http://llyw.cymru).

# Cysylltu â ni

Mae'r tîm cyllid ymchwil, datblygu ac arloesi'n rheoli'r cynllun hwn. Cewch gysylltu â ni gydag unrhyw ymholiadau yn [**innovation@gov.wales**](mailto:innovation@gov.wales)

# Atodiad A – Amserlenni bras ar gyfer y broses ymgeisio

|  |  |  |  |
| --- | --- | --- | --- |
| Gweithgaredd | Pwy sy'n gyfrifol? | Amserlen enghreifftiol  (rhif yr wythnos) | Sylw |
| Pennu cwmpas y prosiect | Ymgeisydd | - | Efallai y byddwch wedi asesu'r syniad dros sawl wythnos. Gallai'r gwaith terfynol o gwmpasu'r prosiect gael ei gynnal gyda mewnbwn gan yr arbenigwr arloesi, pe bai angen. |
| Pennu a yw cyllid SMARTCymru yn briodol | Arbenigwr arloesi | 1 | Gwneir hyn trwy drafod â'r ymgeisydd; gall yr arbenigwr arloesi gyfeirio'n ôl at y tîm arloesi am gyngor. |
| Cyflwyno'r cais | Ymgeisydd | 3 | Sicrhewch fod yr holl ddogfennau gofynnol yn cael eu cyflwyno. Bydd ceisiadau am wybodaeth ddyledus yn gohirio cychwyn y broses arfarnu. |
| Arfarnu  1. Gwiriadau cymhwyster, e.e. cyfrifon, statws BBaCh  2. Arfarnu technegol  3. Gwerthusiad trydydd parti (archwiliadau eiddo deallusol, arfarniad arbenigwr technegol allanol) | Swyddog arfarnu technegol | 7 | Mae'r broses arfarnu'n dechrau pan fo'r holl ddogfennau gofynnol wedi'u cyflwyno.  Bydd y broses arfarnu ar gyfer cais da sy'n bodloni'r holl ofynion mewnol a thrydydd parti fel arfer yn para pedair wythnos ar ôl cyflwyno.  Os bydd y trydydd partïon yn nodi bod angen eglurhad, bydd angen i ni dreulio amser pellach yn trafod eich cais â chi. |
| Arfarniad wedi'i gyflwyno i'w gymeradwyo | Swyddog arfarnu technegol | 8 | Caiff y cais ei gyflwyno i reolwr y tîm arfarnu ei ystyried i'w gymeradwyo. |
| Cymeradwyo neu wrthod y cais, a hysbysu'r ymgeisydd trwy lythyr | Rheolwr y tîm arfarnu | 8 |  |

# Atodiad B – Canllawiau ar gyfer yr adroddiad o ddichonoldeb technegol a masnachol

Diben y cyfnod dichonoldeb technegol a masnachol yw argyhoeddi rhanddeiliaid prosiect (gan gynnwys Llywodraeth Cymru) bod y syniad sydd gennych ar gyfer gwaith ymchwil a datblygu'n werth treulio'r amser a'r arian sylweddol a fydd eu hangen i’w ddatblygu o gysyniad i gynnyrch neu broses sy'n barod ar gyfer y farchnad a thu hwnt.

Dylai'r canllawiau hyn gael eu defnyddio i baratoi adroddiad sy'n dilyn cyfnod dichonoldeb technegol a masnachol a hefyd i baratoi adroddiad sy'n cefnogi cais am brosiect ymchwil ddiwydiannol neu brosiect datblygu arbrofol.

I'r perwyl hwn, rhaid i chi adrodd am nifer o bynciau cysylltiedig â'r cysyniad i'ch helpu i drefnu her gref, gynnar ar gyfer eich syniad. Dylai pob un o'r pynciau a'r cwestiynau perthynol canlynol gael eu hateb yn yr adroddiad. Yn yr adroddiad hwn, mae dangos y dull o gyrraedd eich casgliadau'r un mor bwysig â'r canlyniadau eu hunain, ac mae'n dangos cryfder eich dull.

Rhaid rhoi sylw i bob un o'r pynciau yn eu hadran unigol eu hunain o fewn adroddiad ysgrifenedig sy'n dilyn y drefn a'r penawdau fel y dangosir isod (er mwyn hwyluso ein prosesau monitro). Rydym hefyd yn eich annog i gynnwys unrhyw luniau, diagramau, siartiau a graffiau lefel uchel rydych yn teimlo y gallent wella'r adroddiad.

**Cymorth am ddim Llywodraeth Cymru er mwyn i chi fasnacheiddio'ch prosiect**

Er mai prif nod yr adroddiad dichonoldeb technegol a masnachol yw rhoi cadarnhad bod y prosiect yn gyflawnadwy yn dechnegol ac yn ariannol, a bod ganddo botensial gwirioneddol ar gyfer ymelwad masnachol, efallai gall Llywodraeth Cymru ddefnyddio'r wybodaeth a gyflwynwyd yn yr adroddiad i gynnig cymorth ychwanegol i'r ymgeisydd hefyd wrth archwilio opsiynau masnacheiddio.

Er mwyn gallu cyflawni'r cymorth masnacheiddio hwn, bydd angen i Lywodraeth Cymru drosglwyddo rhywfaint o gynnwys yr adroddiad dichonoldeb technegol a masnachol i drydydd parti (e.e. i fuddsoddwyr posibl, cydweithredwyr academaidd/busnes posibl, a, lle bo'n bosibl, sefydliad allanol) ar gyfer prisiad masnachol o'r eiddo deallusol posibl a gynhyrchir gan y prosiect hwn. Byddwn dim ond yn rhyddhau'r wybodaeth hon ar ôl cael eich cydsyniad.

Os oes gennych ddiddordeb mewn defnyddio'r gwasanaeth am ddim ychwanegol hwn gan Lywodraeth Cymru, ac mae adrannau o'ch adroddiad dichonoldeb technegol a masnachol rydych yn dymuno iddynt aros yn gyfrinachol, dangoswch yr adrannau hynny'n glir i ni yn eich adroddiad dichonoldeb technegol a masnachol.

Os cytunwch, bydd y wybodaeth anghyfrinachol yn yr adroddiad dichonoldeb technegol a masnachol yn ffurfio sail yr amrediad o wasanaethau y byddwn yn cynnig gyda'r nod o wella'r cyfleoedd masnacheiddio ar gyfer eich busnes. Gall y gwasanaethau masnacheiddio hyn gynnwys:

* Cofrestru gyda Rhwydwaith Menter Ewrop
* Cofrestru ar gyfer cylchlythyr technoleg ac arloesi Llywodraeth Cymru
* Teithiau masnach a chyfleoedd masnach ryngwladol
* Gwybodaeth am sioeau masnach
* Cyfleoedd buddsoddi
* Gwasanaeth cofrestru/prisio eiddo deallusol
* Nodi cyfleoedd cydweithredol gyda chwmnïau eraill / prifysgolion

**Deddf Diogelu Data**

Bydd angen i ni ddefnyddio'r wybodaeth bersonol rydych wedi'i rhoi yn eich cais gwreiddiol a'r adroddiad dichonoldeb technegol a masnachol i'n helpu i ddarparu'r gwasanaeth hwn, ac at ddibenion monitro a chasglu ystadegau. Efallai y byddwn yn datgelu eich gwybodaeth i ddarparwyr gwasanaethau busnes eraill at y dibenion hyn. Efallai y byddwn hefyd yn cysylltu â chi i werthuso ein gwasanaeth.

Ac eithrio lle y bo'n ofynnol yn ôl y gyfraith, byddwn dim ond yn rhannu eich gwybodaeth â'ch caniatâd.

Hoffem eich atgoffa bod gennych hawl i weld unrhyw wybodaeth sydd gennym amdanoch chi, ac mae gennych hawl i gywiro unrhyw anghywirdebau ynddi.

**Diwyg yr adroddiad dichonoldeb technegol a masnachol**

Er mwyn creu adroddiad dichonoldeb technegol a masnachol effeithiol a fydd yn arwain gobeithio at brosiect ymchwil a datblygu sy'n llwyddiannus yn fasnachol, dylai eich adroddiad gynnwys yr holl agweddau allweddol canlynol:

**Crynodeb gweithredol**

Dylai hyn gyflwyno'r cysyniad rydych â diddordeb mewn datblygu a chrynodeb byr o'r gwaith rydych wedi'i gynnal yn ystod y cyfnod dichonoldeb technegol a masnachol – yn ogystal ag amlinellu'r prif ganfyddiadau a chasgliadau. Rhowch deitl prosiect, ynghyd â chrynodeb un paragraff i egluro eich cynnyrch neu wasanaeth a sut y bydd yn cael ei fasnacheiddio.

**Technoleg**

Disgrifiad o'r cysyniad

* Rhowch ddisgrifiad clir a chryno o'r modd y mae eich cysyniad yn gweithio, sy'n ddealladwy i rywun heb arbenigedd yn eich maes, a rhowch ddisgrifiad o'r cynnyrch/proses a ragwelir.

Gofynion y cwsmer

* Pa ragofynion a swyddogaethau rydych chi wedi pennu eu bod yn hanfodol i lwyddiant eich cysyniad o ran diwallu gofynion y cwsmer?
* Sut y gwnaethoch benderfynu ar y gofynion hyn?
* Faint o gwsmeriaid posibl gwnaethoch gysylltu â nhw'n llwyddiannus, ac ar ba lefel oedd y cwsmeriaid hynny?

Her dechnegol

* Beth yw meysydd penodol yr her dechnegol a fydd yn cael sylw?
* Sut y gwnaethoch nodi'r problemau technegol hyn?

Dichonoldeb technegol

* Pa dechnolegau a dulliau rydych chi wedi'u hystyried i ddiwallu'r problemau technegol hyn?
* Pa dechnolegau a dulliau rydych chi wedi penderfynu arnynt?
* Pam rydych chi'n hyderus bod y rhai hynny rydych chi wedi'u dewis yn cynnig y dull gorau?
* Pa rai o'r rhain sy'n ddatrysiadau 'oddi ar y silff', a pha rai o'r rhain y bydd angen eu datblygu'n fewnol gan eich tîm?
* Pam rydych chi'n hyderus bod gan eich tîm y sgiliau i gyflawni'r gwaith datblygu mewnol hwn?
* Pwy fydd yn darparu unrhyw arbenigedd allanol a fynnir?
* Pam rydych chi'n hyderus o'i allu i gyflenwi?

**Atyniad masnachol**

Angen y farchnad

* Pa broblem y mae eich cysyniad yn ceisio mynd i'r afael â hi, h.y. a oes marchnad yn barod ar ei gyfer?

Pwyntiau gwerthu allweddol

* Beth yw'r broblem, mater neu gyfle mae eich prosiect yn bwriadu mynd i'r afael ag ef?
* Beth yw buddion yr arloesiad neu'r cynnyrch hwn ar gyfer y defnyddiwr/defnyddwyr terfynol?
* Pwy fydd yn cael elw o ddatblygu'r arloesiad hwn?

Canolbwynt y farchnad

* Pa farchnadoedd gwnaethoch eu hystyried?
* Pa sector/is-sector penodol o'r farchnad sy'n debygol o fod yn ganolbwynt pennaf i chi yn y lle cyntaf?
* Pam?
* Ym mha wledydd rydych chi'n bwriadu ar hyn o bryd gwerthu/trwyddedu eich cysyniad datblygedig yn y lle cyntaf?
* Pam?

Maint a nodweddion y farchnad

* Pa mor fawr (mewn £m) ydy sector/is-sector posibl y farchnad hon yn y lleoliadau hyn ar hyn o bryd?
* Pa dueddiadau sy'n gweithredu o fewn y marchnadoedd hyn?
* Rhowch ffynhonnell eich data ar y farchnad ac unrhyw dybiaethau rydych wedi eu defnyddio wrth gyfrifo eich ffigurau.

Cwsmeriaid

* Pwy yn y marchnadoedd hyn sydd fwyaf tebygol o fod yn gwsmeriaid i chi?
* Beth fydd buddion yr arloesiad hwn i'r defnyddwyr terfynol a pham?
* Pa mor agos rydych chi at eich cwsmeriaid posibl ar hyn o bryd?
* Pa lefel a math o gymorth gallwch chi eu disgwyl ganddynt wrth ddatblygu eich cynnyrch/proses?
* Sut y byddwch chi'n sicrhau bod eich cysyniad datblygu'n aros mor agos â phosibl at yr hyn y mae eich cwsmeriaid ei eisiau a bod unrhyw newidiadau o ran rhagofynion neu swyddogaeth yn dderbyniol?

Prisio'r cynnyrch

* Faint byddai cwsmeriaid posibl yn fodlon ei dalu am eich cysyniad wedi'i gwblhau?
* Sut y mae hyn yn cymharu â'ch disgwyliadau?
* Sut rydych chi'n bwriadu cyflenwi eich cysyniad ar raddfa fasnachol, h.y. gweithgynhyrchu mewnol, gweithgynhyrchu is-gontract, trwyddedu'r dechnoleg i eraill ac ati?
* Beth yw eich disgwyliadau o gost uned gweithgynhyrchu eich cysyniad datblygedig?
* Sut y cyfrifwyd hyn?

Gwerthiannau a marchnata

* Sut mae eich cwsmeriaid posibl yn cael gwybod am gynhyrchion/prosesau cystadleuol ac yn eu prynu ar hyn o bryd, e.e. gwerthiannau uniongyrchol, trwy ddosbarthwyr, trwy'r rhyngrwyd, trwydded, rhentu, prynu'n llwyr ac ati?
* Sut rydych chi'n bwriadu marchnata a gwerthu eich cynnyrch/proses?
* Os yw hyn yn wahanol, pam?

Cystadleuaeth sydd ohoni

* Pa waith rydych chi wedi'i wneud i'ch argyhoeddi eich bod wedi nodi'r holl gystadlaethau o bwys sy'n bodoli ar hyn o bryd?
* Beth yw'r cynhyrchion/prosesau cystadleuol cyfredol, a phwy sy'n eu cynnig?
* Pa brisoedd mae eich cystadleuaeth yn eu codi?
* Beth yw manteision ac anfanteision disgwyliedig eich cysyniad datblygedig o'u cymharu â'r gystadleuaeth?

Cystadleuaeth y dyfodol

* Pa gystadleuaeth bosibl arall sy'n bodoli yn y farchnad hon?
* Sut rydych chi'n credu y byddai eich cynnyrch/proses yn gwrthsefyll hon a pham?
* Sut rydych chi wedi mynd ati i ddysgu am y gystadleuaeth bosibl?
* Beth rydych chi'n rhagweld y bydd yr 'amser i'r farchnad' angenrheidiol er mwyn optimeiddio llwyddiant masnachol y cysyniad?
* Pam?

**Eiddo deallusol**

Patentadwyedd

* Pryd y cynhaliwyd yr archwiliadau patent i'ch argyhoeddi eich hun nad oes patentau neu ddyluniadau mewn bodolaeth a fydd yn torri ar eich syniad?
* Pwy wnaeth eu cynnal? *Sylwch: dim ond dan amgylchiadau eithriadol y derbynnir archwiliad sy'n cael ei gynnal gan rywun heblaw asiant annibynnol â chymwysterau addas.*
* Pa eiriau/brawddegau allweddol a ddefnyddiwyd i gynnal yr archwiliad?
* Beth oedd canlyniadau'r archwiliad a chyngor yr asiant (dylai hyn ddangos yr hyn sydd o bosibl yn batentadwy, cynnwys rhestr o unrhyw batentau a ganfuwyd a allai o bosibl torri ar eich dyluniad, a rhoi manylion am sut rydych yn bwriadu goresgyn unrhyw broblemau o'r fath)?
* Beth sydd o bosibl yn batentadwy?
* Beth fyddai'r costau cysylltiedig â'ch cynllun amddiffyn eiddo deallusol?

Amddiffyniad arall

* Sut y mae'r cystadleuwyr rydych chi wedi'u nodi wedi amddiffyn eu heiddo deallusol?
* Beth yw eich bwriadau o ran amddiffyn yr amrediad o eiddo deallusol newydd o'r prosiect? (Hawlfraint, nod masnach cofrestredig, dyluniad cofrestredig, patentau (y DU a/neu diriogaethau eraill), cyfrinachau masnachol ac ati.)

Eiddo deallusol trydydd parti

* Os ydych yn bwriadu defnyddio dulliau neu dechnoleg trydydd parti yn eich dyluniad, pwy yw deiliaid yr eiddo deallusol perthnasol, ac a ydynt yn fodlon ei drwyddedu/gwerthu i chi?

**Dull/llwybr i'r farchnad**

Sut y byddwch chi'n cyflawni eich amcanion?

Beth fydd eich dull? e.e.:

* Cydweithredu â sefydliad arall sy'n gallu gwneud defnydd o'ch eiddo deallusol fel eu bod yn gallu datblygu cysyniad sy'n barod ar gyfer y farchnad.
* Dod o hyd i gymorth neu fuddsoddiad i ddatblygu ymhellach ac amddiffyn cysyniad chi'ch hun er mwyn iddo gael ei gyflwyno i fuddsoddwyr neu bartneriaid posibl.
* Dod o hyd i gymorth neu fuddsoddiad i ddatblygu cynnyrch y byddwch yn ei weithgynhyrchu a'i hyrwyddo eich hun, er enghraifft trwy
  + Bartneriaeth ar gyfer cynhyrchu
  + Dosbarthwr
  + Asiant

**Cynllunio prosiect ac adnoddau**

* Faint ydych chi'n disgwyl i ddatblygiad cyffredinol y cysyniad ei gostio?
* Sut y cyfrifwyd hyn?
* Sut rydych chi'n bwriadu ariannu'r gost ddatblygu hon?
* Pa mor ddatblygedig mae'r gwaith o godi arian ar gyfer hyn?
* Beth yw'r risgiau i'r busnes o gymryd, a pheidio cymryd, y datblygiad hwn yn ei flaen?
* Ym mhle bydd cyfnod nesaf y datblygiad yn digwydd ac am ba hyd?

**Elw ar fuddsoddiad**

* Dros ba gyfnod amser rydych chi'n disgwyl gwneud elw ar unrhyw fuddsoddiad?
* Pa opsiwn sy'n disgrifio orau'r math o elw rydych yn ei ddisgwyl? e.e.
  + Breindaliadau'n seiliedig ar werthiannau sy'n seiliedig ar ddefnydd masnachol o'ch eiddo deallusol
  + Ffi untro ar gyfer gwerthu eich eiddo deallusol
  + Ffi gychwynnol a breindaliadau'n seiliedig ar ddefnydd masnachol o'ch eiddo deallusol
  + Mwy o werthiannau neu wasgariad ehangach o'ch cynnyrch/gwasanaeth eich hun

# Atodiad C – Datganiad BBaCh

Cyfeiriwch at y ddogfen 'Canllaw i ddefnyddwyr ar ddiffiniad BBaCh', sydd ar gael naill ai o'ch arbenigwr arloesi neu o'r wefan isod.

<http://ec.europa.eu/DocsRoom/documents/10109/attachments/1/translations/en/renditions/native>

Mae ffurflen ddatgan enghreifftiol ar gael ar dudalen 46 y ddogfen.

Os yw'r cwmni'n bartneriaeth neu'n fenter gysylltiedig, bydd gofyn iddo gwblhau'r atodiadau perthnasol i'r datganiad BBaCh.



Mae tudalen 46 yn darparu ffurflen ddatgan enghreifftiol y gellir ei defnyddio.

Mae tudalen 49 yn darparu cyfrifiad ar gyfer y partner neu'r math cysylltiedig o fenter.

Mae Atodiad A yn darparu'r ffurflenni perthnasol ar gyfer partneriaethau a mentrau cysylltiedig (tudalennau 50 a 51 ar gyfer partneriaethau, neu dudalennau 52 i 54 ar gyfer mentrau cysylltiedig).

# Atodiad D – Deddf Llesiant Cenedlaethau'r Dyfodol (Cymru) 2015

Nod Deddf Llesiant Cenedlaethau’r Dyfodol (Cymru) yw gwella llesiant cymdeithasol, economaidd, amgylcheddol a diwylliannol Cymru. Bydd yn peri i'r cyrff cyhoeddus sydd wedi'u rhestru yn y Ddeddf feddwl am y tymor hir, gweithio'n well gyda phobl a chymunedau ac â'i gilydd, ystyried atal problemau, ac arfer dull mwy cydgysylltiedig. Bydd hyn yn ein helpu i greu Cymru rydym i gyd am fyw ynddi, yn awr ac yn y dyfodol. I sicrhau ein bod ni i gyd yn gweithio tuag at yr un weledigaeth, mae'r Ddeddf yn nodi saith nod llesiant.

Tudalen we – <http://gov.wales/topics/people-and-communities/people/future-generations-act/?skip=1&lang=cy>

Mae Llywodraeth Cymru'n ystyried cefnogi mentrau sy'n cyd-fynd â'r nodau hyn, ac felly bydd yn ystyried sut mae'r gweithgaredd arloesi rydym yn ei gefnogi yn cyfrannu at gyflawni'r nodau hyn.